钦定古今图书集成/理学汇编/文学典/第200卷 > 《跋柯岂文诗》前人
## 钦定古今图书集成/理学汇编/文学典/第200卷 > 《跋柯岂文诗》前人

“观人言语，可以验其通塞。郊岛诗极天下之工，亦极
天下之穷。方其苦吟也，有先得上句，经年始足下句
者，有断数须而下一字者。做成此一种文字，其人虽
欲不穷，不可得也。”元、白变其体，求以谐俗，茗坊酒垆，
往往传诵，诗稍滥觞矣。然元至宰相，白亦侍从，余所
谓通塞之验非耶？《抱瓮翁》盖嘉泰、开禧间大诗人，集
中奇古刻深者，本色人读十过方解。然生有高名，殁
不沾寸禄，诗虽工，何为者？岂文颇趋平夷，务使人易
晓？或谓其与乃翁机轴相反，余曰：“士一身之通塞，六
亲之休戚系焉。使人人学郊、岛，则诗人之家皆当咽
于陵之李而食首阳之薇矣。孔子曰：‘辞达而已矣’。岂
惟辞哉？”余既哀抱瓮翁之穷，又将贺岂文之达矣。